'เริ่มต้นเพียงชุดละ 250 ทานกี่คนก็ได้' 

ป้ายโฆษณาที่ตั้งริมถนน เป็นอีกหนึ่งความพยายามที่จะดึงดูดลูกค้าให้เข้ามาใช้บริการภายในร้านหมู ฉึก ฉึกแห่งนี้ ที่เพิ่งย้ายจากทำเลเดิมมาเปิดบริการในพื้นที่แห่งใหม่ ท่ามกลางกระแสร้านบุฟเฟต์ที่มาแรงเหลือเกินในยุคนี้

ร้านหมู ฉึก ฉึก เป็นร้านแนวหมูกระทะที่มีเฉพาะ a la carte แนวๆ bar b q plaza ซึ่งถึงแม้จะมีคู่แข่งเยอะแยะ โดยเฉพาะร้านบุฟเฟต์ที่ขึ้นมากันเต็ม แต่ร้านนี้ก็สามารถฟันฝ่ามาได้ นับปีนี้ก็ 5 ปีเข้าไปแล้ว ถือว่าไม่ธรรมดาอยู่เหมือนกันกับร้านนี้

เดิมที่ตั้งร้านจะอยู่ในซอยมังกร บริเวณแถวๆหมู่บ้านเด่นชัย แต่ด้วยเหตุผลบางอย่าง จึงได้ย้ายมาอยู่บริเวณริมถนนแพรกษาแห่งนี้ ซึ่งก็ดีเพราะมาอยู่ใกล้กว่าเดิม ทานได้ง่ายหน่อย และการเดินทางมายังร้านก็ค่อนข้างสะดวก ไม่ว่าจะนำรถมาเองหรือมารถประจำทางก็ง่าย จากเส้นทางสุขุมวิทเลี้ยวซ้ายบริเวณสามแยกเข้าถนนแพรกษา ประมาณ 2 กิโล จะมีจุดสังเกตคือโชว์รูมมอเตอร์ไซค์ stallion รถมอเตอร์ไซค์ ฝีมือคนไทยอยู่ทางซ้ายมือ ซึ่งร้านจะฝั่งเดียวกันอยู่เลยมาอีกแค่ประมาณ 50 เมตร ที่จอดรถมีรองรับได้ประมาณ 10 คัน แต่เป็นที่จอดรถรวมๆแชร์กันกับร้านอื่นๆในพื้นที่นั้นนะ

ร้านที่ตั้งใหม่นี้เพิ่งเปิดเมื่อต้นเดือน ก.ค. ที่ผ่านมา โดยเปิดขายทุกวันตั้งแต่เวลา 11.00-23.00 น. (เวลาปิดนี่อาจต้องดูนิดนึงนะเพราะเห็นป้ายอีกจุดบอกปิด 22.00 น. แต่ก็ถือว่าจะสี่หรือห้าทุ่มก็ไม่ต่างกันนะ เพราะแถวนั้นพอสามทุ่มแล้วก็ไม่มีอะไรดึงดูดล่ะ) เท่าที่ขับรถผ่านบ่อยๆและสังเกตจะพอมีลูกค้าบ้างก็ในช่วงประมาณ หกโมงเย็นถึงสองทุ่มราวๆนี้ ส่วนช่วงเวลาอื่น อย่างที่ไปทานประมาณบ่ายสามก็ยังไม่มีลูกค้า ดึกๆกว่านั้นไม่ค่อยได้ผ่าน อาจเป็นเพราะตัวร้านเองเหมาะกับการมานั่งสังสรรค์เฮฮากันในหมู่เพื่อนฝูงในช่วงเย็นๆหลังเลิกงาน หรือเน้นกลุ่มครอบครัวที่จะมาทานกันพร้อมหน้าพร้อมตามากกว่า

ตัวร้าน มีทั้งพื้นที่ด้านนอกและด้านในแอร์ให้เลือกนั่งทานกัน ซึ่งทางร้านเองรองรับลูกค้าได้ถึงประมาณ 50 คน แต่ให้ดีเลือกนั่งด้านในดีกว่า เพราะไม่ต้องระวังยุงมากนัก ส่วนบรรยากาศต้องบอกว่าค่อนข้างเรียบๆ ไม่มีอะไรเก๋ไก๋เท่าไหร่ นอกจากพื้นที่สวนเล็กๆด้านนอก กับจุดที่ดูดีน่า selfie ก็คงเป็นผนังอิฐแดงในร้านล่ะมั้ง

เจ้าของร้าน 2 คน กระตือรือร้นพอสมควรที่จะรับออเดอร์ แต่ในส่วนของการสอบถามข้อมูล ยังไม่ค่อยได้ใจเท่าไหร่ อาจเพราะเรียกไม่ได้ยินหรือเปล่า ไม่แน่ใจ 

รายการอาหารที่นี่เป็นอีกจุดที่ในมุมมองส่วนตัวแล้วมีทั้งดีและไม่ดี ในส่วนที่ดีคือร้านนี้มีอาหารตามสั่งให้เลือกทานด้วยทั้งแบบราดข้าวและเป็นกับ รวมถึงของว่างต่างๆ ซึ่งตรงนี้เป็นจุดเสริมที่ดีนะ เพราะคนที่เลือกเข้ามาทานร้านแบบนี้ก็คงไม่อยากทานอะไรจำเจแบบบุฟเฟต์อยู่แล้ว ส่วนข้อไม่ดีคือ รายการค่อนข้างน้อย คือเปิดแค่ 3 หน้าก็หมด ถ้าตัวเลือกให้สั่งมีให้เลือกเยอะและดึงดูดหน่อยก็จะดี

รายการที่เน้นเซ็ตหมูกระทะจะแบ่งเป็น 3 size คือเล็ก,กลาง,ใหญ่ ในราคา 250,330,450 บาท ตามลำดับ ซึ่งในเซ็ตก็จะมีหมูหมักนุ่มเป็นหลัก เสริมด้วยตับ,ปลาหมึก,ไข่ไก่,วุ้นเส้น,ผักต่างๆ ใครต้องการเพิ่มหรืออยากทานอย่างอื่นก็สั่งต่างหากได้ เช่นแฮมหมู,ไก่พริกไทยดำ,ไก่หมักงา,กุ้ง,ปลาดอลลี่,หอยแมลงภู่,แมงกระพรุน,ปลาหมึกกรอบ ผักอย่างเช่นเห็ดออรินจิ,สาหร่าย,เห็ดเข็มทอง,เห็ดชิตาเกะ เป็นต้น ราคาก็ตามเมนู พวกเนื้อถาดละ 35 บาท ผักถาดละ 20 บาท เสียดายพวกรายการทะเลรวมถึงพวกเนื้อวัวนี่แทบไม่เห็น จึงยังไม่ค่อยตอบโจทย์ลูกค้าส่วนใหญ่สักเท่าไหร่

สำหรับที่ได้ทานชุดเล็กราคา 250 บาทนั้น ปริมาณหมูกับตับให้มาเยอะน่าจะหลายขีดอยู่ส่วนปลาหมึกบั้งอันนี้น้อยไปหน่อย วุ้นเส้นให้มาล้น บวกกับไข่ไก่อีกฟอง ในปริมาณรวมๆนี้สำหรับ 1 คน(ที่กินไม่เยอะ) เรียกว่าจุกล่ะ ต้อง 2 คนนี่กำลังดี

น้ำจิ้มมีให้ 2 แบบ เป็นแบบสุกี้ ซึ่งเข้มข้น ไม่เหลว แต่ทานแล้วเหมือนหวานไปหน่อย ไม่มีพริก กระเทียม มะนาว ให้ใส่ซะด้วยสิ อันนี้เลยเฉยๆ ส่วนอีกอันเป็นสูตรของทางร้านคล้ายๆน้ำจิ้มแจ่ว ผสมกับน้ำจิ้มสุกี้ น้ำจิ้มเข้มข้นมาก ไม่เหลวเป็นน้ำเหมือนร้านหมูกระทะทั่วไป รสชาติถ้วยนี้ เค็มๆ เปรี้ยวๆ หวานๆ ถ้าชอบชอบอันนี้มากกว่า 
หมูหมักของที่ร้านนี่ เป็นตัวชูโรงเลยก็ว่าได้ ชิ้นหมูมาหนา แถมหมักมาได้นุ่ม ไม่เหนียว เคี้ยวทานง่ายดี ตับชิ้นค่อนข้างใหญ่ ตับนี่ลวกนานยังไงก็ไม่แข็งกระด้าง ดีอยู่ แต่ปลาหมึกไม่ค่อยหนึบหนับเท่าไหร่ 

อีกอย่างที่ได้ทานเป็นข้าวผัดขี้เมาหมูกรอบ ราคา 40 บาท จานนี้คิดว่าเป็นแนวไม่ถนัดของทางร้าน เพราะรสชาติค่อนข้างธรรมดาๆมาก ถึงจะทำมาเครื่องข้นแต่รสไม่เข้มข้น หมูกรอบไม่กรอบเลย แม้จะชิ้นไม่หนามาก ส่วนพริกไทยที่ทานก็ไม่หอมขึ้นจมูก คือที่เคยทานมันจะซาบซ่าทั่วปาก นี่ถึงจะดี แต่อันนี้ไม่มีเผ็ดเรียกเหงื่อได้เท่าไหร่ แค่ทานพออิ่ม

ในภาพรวม ส่วนตัวแล้วก็ชอบในระดับนึง ในส่วนของชิ้นหมูที่นุ่มใช้ได้ กับน้ำจิ้มข้นๆ ที่ดูดี และการที่สามารถอิ่มได้ในปริมาณที่ทานแล้วไม่รู้สึกว่าไม่คุ้มค่า ถือว่าเป็นทางเลือกสำหรับตัวเองได้ดีกว่านั่งทานบุฟเฟต์ซึ่งไม่ใช่แนวเลย 

ก็คงต้องดูต่อไปว่าจะอยู่ได้มั้ย เพราะพื้นที่ตรงนี้เคยมีร้านมาเปิด 2 ร้านก่อนหน้า (และเขียนรีวิวไปทั้ง 2 ร้าน) ก็มีอันต้องม้วนเสื่อกลับบ้านไปเรียบร้อยละ รวมถึงข้อเสียเปรียบต่างๆที่จะทำให้ลูกค้าสมัยนี้ที่มีตัวเลือกในการทานค่อนข้างมากจะตัดสินใจทานร้านอื่นนั้นก็มีเยอะซะเหลือเกินด้วยล่ะ

ทางร้านมีบริการจัดส่งให้ด้วย โดยสามารถโทรสั่งได้ที่เบอร์ 099-630-9192 และถ้าสนใจข่าวสารข้อมูลก็ติดตามได้ที่ facebook ร้านหมูฉึกๆแฟนเพจ ซึ่งจะ update ข้อมูลพร้อมโปรโมชันที่ขยันมาแจกให้ตลอดเวลา เช่นเปิดเหล้าฟรี หรือนำล็อตเตอรี่ที่ไม่ถูกรางวัลมาแลกอาหารฟรี เป็นต้น ซึ่งเป็นกลยุทธ์ดึงดูดให้มีลูกค้าสนใจได้ดีเลย เท่าที่ลองๆเข้าไปดู มีแฟนเพจติดตามกันอยู่พอสมควรทีเดียว 


